Mistä on kyse? Virolahti odottaa uudesta Vaalimaan ostoskylästä talouden uutta veturia ja satoja uusia työpaikkoja

Zsar Oulet Villagen ykkösvaiheen on määrä avautua asiakkaille joulukuussa

Virolahti neuvottelee myös Länsikeskuksen liiketontin vuokraamisesta yrittäjä Sergei Ananievin johtamalle kiinteistöyhtiölle

Suomen ensimmäistä ostoskylää on rakennettu Virolahdella lähellä Suomen ja Venäjän rajaa pari kuukautta. Maansiirtokoneiden näkeminen työmaalla tositoimissa lämmittää kunnanjohtaja Osmo Havuahoa.

– Erittäin hyvältä tuntuu. Uudet työpaikat ovat tälle kulmakunnalle enemmän kuin tervetulleita.

Virolahdella on nyt runsaat 1300 työpaikkaa. Zsar Outlet Village -ostoskylän ensimmäisen vaiheen arvioidaan tuovan kuntaan ainakin noin 350 uutta työpaikkaa. Kylän kakkosvaihe on vielä luonnoksen tasolla, mutta jos sekin toteutuu, uusia työpaikkoja voi olla luvassa jopa 800.

Kunnassa oli viime vuoden lopussa (siirryt toiseen palveluun) vajaat 200 työtöntä työnhakijaa. Virolahden työllisyystilanne on hiukan parantunut, mutta naapurikunnassa Miehikkälässä se on mennyt toiseen suuntaan. Siellä työttömiä työnhakijoita oli joulukuussa noin sata.

– Ostoskylän merkitys on äärettömän suuri, sanoo Virolahden kunnanjohtaja Osmo Havuaho.

Se on myös pitkiin aikoihin ensimmäinen Virolahden kauppakeskushanke, joka on oikeasti toteutumassa.

Liikkeet viimeistelevät itse sisustuksen

Vaalimaan ostoskylän noin 35 miljoonaa euroa maksava ykkösvaihe koostuu noin 12 talosta. Kaupallista tilaa tulee yhteensä noin 12 000 neliötä. Noin 30 prosenttia tiloista on vuokrattu, ja suurin osa on varattu.

Uudet työpaikat ovat tälle kulmakunnalle enemmän kuin tervetulleita. Osmo Havuaho

Ostoskylään on tulossa noin 60 muoti- ja kodintarvikeliikettä.

– Erityistä on ainakin se, että jokaiseen liikkeeseen mennään ulkoa sisään. Meillä on yksi kaupparaitti, minkä varrelta poiketaan jokaiseen myymälään, sanoo kiinteistöpäällikkö Janne Tallgren East Gate Developmentista.

Havainnekuva ostoskylästä. Zsar Outlet Village

Myymälät ovat pääasiassa 150–200 neliömetrin kokoisia. Joukossa on kansainvälisiä tuotemerkkejä kuten Armani, Flavio Castellani, Guess, Hugo Boss ja Nike. Brändit viimeistelevät myymälöidensä sisustuksen itse ja käyttävät tähän työhön arviolta noin 15 miljoonaa euroa.

– Me tarjoamme betonilattian ja valkoiset seinät. Liikkeet tuovat esimerkiksi omat laattansa ja hyllynsä.

Kylä on tarkoitus avata asiakkaille joulukuussa. Hankkeen rahoittajina toimii joukko suomalaisia yksityishenkilöitä ja pääomasijoittajia sekä kotimainen pankki.

Suomalaisten lisäksi kylän odotetaan houkuttelevan myös venäläisiä ostosturisteja. Pienen kunnan elämä Venäjän kupeessa on ollut viime vuodet myrskyisää. Isot suunnitelmat kansainvälisistä kauppakeskuksista ovat kukin vuorollaan herättäneet toiveita suurista väkijoukoista, jotka toisivat mukanaan rahaa.

Murskatut unelmat

Vuonna 2012 Turusta Pietariin vievän E18-moottoritien Hamina-Vaalimaa-osuuden rakentaminen oli varmistunut, ja rajan ylittävien venäläisturistien määrä oli ennätyslukemissa. Vaalimaalla sijaitsevista tonteista oli valtava kysyntä. Lisäksi kuntaan oli alettu suunnitella isoa, 70 miljoonan euron kauppakeskusta Vaalimaa Shopping Centeriä. Venäläiset liikemiehet kaavailivat kymmenenkerroksista hotellia ja yli 60 liikettä, jotka myisivät pääasiassa italialaisia muotivaatteita.

Vaalimaa Shopping Centerin odotettiin nostavan työpaikkojen määrää Virolahdella lähes puolella.

Todellinen jättipotti tuli, kun Raha-automaattiyhdistys kertoi rakentavansa seuraavan kasinonsa Vaalimaalle. Silloin Vaalimaalle alettiin suunnitella myös toista kauppakeskusta.

Sitten tuli Ukrainan kriisi, ja suunnitelmat ovat kaatuneet yksi toisensa perään. Matkailijoiden määrä romahti ja RAY luopui kasinoaikeistaan. Venäläisvetoisen Vaalimaa Shopping Centerin visiosta on Länsikeskuksen tontilla jäljellä vain työmaakyltti ja kauppakeskuksen kivijalka. Kunta on jo purkanut vuokrasopimuksen yhtiön kanssa maksamattomien vuokrien takia.

Zsar Outlet Villagen myötä kunnassa on virinnyt toivo myös jo kaatuneiden hankkeiden elvyttämisestä, koska venäläisten matkustajamäärissä on ollut kasvua.

Uusi yrittäjä kiikarissa

Länsikeskuksen tontti – se, jolle kaavailtiin Vaalimaa Shopping Centeriä – sijaitsee muutaman sadan metrin päässä ostoskylän työmaasta. Tällä hetkellä tontti on autio ja lumen peitossa, mutta pian saattaa olla toisin.

Länsikeskuksen tontilla on kuitenkin kiikarissa jo uusi yrittäjä. Eri puolilla Kaakkois-Suomea toimivan Rajamarket-kauppaketjun omistaja ja toimitusjohtaja Sergei Ananiev on kiinnostunut vuokraamaan ja myöhemmin myös ostamaan liiketontin.

Länsikeskuksen liiketontin jalostamisesta on kiinnostunut Rajamarket-kauppaketjun omistaja Sergei Ananiev. Juha Korhonen/Yle

Kunnanjohtaja Osmo Havuahon mukaan kunnan ja uuden yrittäjän on tarkoitus allekirjoittaa sopimuspaperit helmikuun alussa.

– Tiedän sen, että heidän tavoitteenaan on aloittaa rakentaminen vielä tämän vuoden puolella. Kyllä se minusta on erittäin uskottava hanke, sanoo Virolahden kunnanjohtaja Osmo Havuaho.

Kunta edellyttää, että vuokralainen rakentaa tontille liikekeskuksen vuoden 2021 loppuun mennessä. Ensimmäisen vaiheen rakennusvelvoite on 11 000 kerrosneliömetriä.

Uuden ostoskylän myös Virolahti varautuu myös uusiin investointeihin. Asuntoja tarvitaan lisää.

– Ostoskylän takia tarvitsemme noin sata uutta asuntoa. Toivomme, että tulee yksityistä vuokra-asuntotuotantoa, mutta jos sitä ei saada liikkeelle, niin kyllä se on silloin kunnan hoidettava, sanoo Havuaho.